**ΕΝΤΥΠΟ ΠΛΗΡΟΦΟΡΗΣΗΣ**

**Έρευνα για τις κινηματογραφικές προτιμήσεις των νέων στην Ευρώπη**

**Horizon Europe Project “Reviving, Boosting, Optimising and Transforming European Film Competitiveness” (REBOOT)**

Αγαπητοί γονείς,

Καλείστε να επιτρέψετε τη συμμετοχή του παιδιού σας ……………………………………… σε μια έρευνα σχετικά με τις κινηματογραφικές του/της προτιμήσεις. Αυτή η έρευνα είναι μέρος του έργου REBOOT, με τίτλο “Reviving, Boosting, Optimising and Transforming European Film Competitiveness” χρηματοδοτούμενο από το Ευρωπαϊκό Horizon Europe Framework Programme με συμφωνητικό έργου Grant Agreement No 101094769. Το έργο διερευνά τους τρόπους με τους οποίους οι ευρωπαϊκές ταινίες θα μπορούσαν να αποκτήσουν νέο κοινό.

Το παρόν έντυπο θα σας δώσει πληροφορίες για τη συγκεκριμένη μελέτη και την έρευνα που τη συνοδεύει, προκειμένου να μπορέσετε, ενημερωμένα, να αποφασίσετε για το αν θα επιτρέψετε ή όχι στο παιδί σας να συμμετάσχει σε αυτήν. Σας παρακαλούμε να αφιερώσετε όσο χρόνο χρειάζεστε για να το διαβάσετε, να το σκεφτείτε και να κάνετε όποιες ερωτήσεις θέλετε, είτε τώρα, είτε ανά πάσα στιγμή. Αν αποφασίσετε να δώσετε τη συγκατάθεσή σας, θα σας ζητηθεί να υπογράψετε το έντυπο συγκατάθεσης.

Το έργο REBOOT έχει ως στόχο να διερευνήσει τα μακροχρόνια δυνατά σημεία και τα διάχυτα κενά στην ευρωπαϊκή ανταγωνιστικότητα και τις πολιτικές για την ανταγωνιστικότητα. Η διεπιστημονική ερευνητική ομάδα του REBOOT αποτελείται από ακαδημαϊκούς εμπειρογνώμονες από 11 Πανεπιστήμια. Συγκεκριμένα, οι στόχοι της συγκεκριμένης έρευνας (πακέτου εργασίας) είναι να διερευνηθούν τα πλεονεκτήματα και τα μειονεκτήματα της ευρωπαϊκής κινηματογραφικής βιομηχανίας ως προς τις πολιτικές και την ανταγωνιστικότητα, και να ερευνηθούν οι προτιμήσεις του νεανικού κοινού ώστε η κινηματογραφική βιομηχανία να μπορέσει να ανταπεξέλθει στα σύγχρονα και τα μελλοντικά αιτήματα. Σε αυτό το πλαίσιο, πρόκειται να διεξαχθεί έρευνα μεταξύ των νέων ηλικίας 12-24 ετών, σε εννέα Ευρωπαϊκές χώρες. Έτσι, θα προκύψουν σημαντικά ευρήματα σχετικά με τις κινηματογραφικές τους προτιμήσεις, τους τρόπους θέασης, αλλά και τα μέσα παραγωγής που χρησιμοποιούνται από άτομα αυτής της ηλικιακής ομάδας, για την παραγωγή οπτικοακουστικού περιεχόμενου.

Για τους σκοπούς της έρευνας κρίνεται απαραίτητη η συμμετοχή τουλάχιστον 250 μαθητών Γυμνασίου και Λυκείου, δείγμα που θα συγκεντρωθεί από διαφορετικά σχολεία με συμμετοχή όλων των τάξεων. Οι μαθητές/μαθήτριες θα κληθούν να συμπληρώσουν ένα ερωτηματολόγιο με ερωτήσεις κλειστού και ανοιχτού τύπου, το οποίο διαμορφώθηκε μέσα από συλλογικές διαδικασίες και το οποίο είναι ενιαίο για όλες τις χώρες οι οποίες συμμετέχουν στο πρόγραμμα. Η συμμετοχή στην έρευνα είναι εθελοντική και οι απαντήσεις στις ερωτήσεις διαρκούν περίπου 20 λεπτά. Η έρευνα είναι εντελώς ανώνυμη. Η διεξαγωγή της έρευνας θα γίνει στην τάξη στο πλαίσιο του σχολικού ωραρίου και θα γίνει υπό την επίβλεψη των ερευνητριών που συμμετέχουν στο πρόγραμμα, οι οποίες θα φροντίσουν για την διασφάλιση της ανωνυμίας των συμμετεχόντων/ουσών και θα συγκεντρώσουν τα δείγματα κατά την ολοκλήρωση. Οι απαντήσεις τους θα χρησιμοποιηθούν ως δεδομένα σε μια ερευνητική έκθεση που θα υποβληθεί στην Ευρωπαϊκή Επιτροπή και για επιστημονικές δημοσιεύσεις.

Η συμμετοχή στην έρευνα είναι απολύτως εθελοντική. Μπορείτε να αρνηθείτε να συμμετάσχει το παιδί σας χωρίς καμία αιτιολογία ή δικαιολογία. Αν όμως δώσετε τη συγκατάθεσή σας σας παρακαλούμε να διαβάσετε προσεκτικά το έντυπο που έχετε στα χέρια σας, να το κρατήσετε και να υπογράψετε το έντυπο συναίνεσης. Ακόμη και αφού δεχτείτε, μπορείτε να αλλάξετε γνώμη ανά πάσα στιγμή και να αποχωρήσει το παιδί από την έρευνα χωρίς καμία αιτιολογία ή δικαιολογία και χωρίς καμία συνέπεια.

Στο πλαίσιο της έρευνας, θα συγκεντρώσουμε τα παρακάτω δεδομένα που αφορούν τους μαθητές και τις μαθήτριές σας και μας είναι απαραίτητα για τους σκοπούς της έρευνάς μας:

Α) γραπτές απαντήσεις που θα δοθούν σε ερωτηματολόγια σχετικά με τις κινηματογραφικές τους προτιμήσεις και τις συνήθειες θέασης και

Β) δημογραφικά στοιχεία και συγκεκριμένα : το φύλο, την ηλικία, τη χώρα (δεδομένου ότι η έρευνα διενεργείται σε 9 χώρες) και τη βαθμίδα εκπαίδευσης (γυμνάσιο- λύκειο).

Δε θα συλλέξουμε στοιχεία που μπορούν να αποκαλύψουν την ταυτότητα των μαθητών και μαθητριών όπως το ονοματεπώνυμο ή τα στοιχεία επικοινωνίας τους. Αποτελέσματα αυτής της έρευνας πρόκειται να χρησιμοποιηθούν σε επιστημονικές δημοσιεύσεις, ανακοινώσεις σε συνέδρια ή επιμορφωτικές εκδηλώσεις. Τα αποτελέσματα θα παρουσιαστούν σε συνοπτική μορφή και τα σχολεία που φοιτούν τα παιδιά δεν θα αποκαλυφθούν σε πιθανές δημοσιεύσεις, παρουσιάσεις ή επιστημονικές αναφορές που θα προκύψουν από τη συγκεκριμένη μελέτη.

Τα προσωπικά δεδομένα που συλλέγονται στο πλαίσιο της έρευνας (και συγκεκριμένα στα έντυπα συγκατάθεσης) θα διατηρούνται ασφαλή και εμπιστευτικά ανά πάσα στιγμή, σύμφωνα με τον Γενικό Κανονισμό Προστασίας Δεδομένων (GDPR) της ΕΕ 2016/679 για την προστασία των φυσικών προσώπων σχετικά με την επεξεργασία δεδομένων προσωπικού χαρακτήρα και την ελεύθερη κυκλοφορία των δεδομένων αυτών, και τον Κανονισμό της ΕΕ 2018/1725 του Ευρωπαϊκού Κοινοβουλίου και του Συμβουλίου της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από θεσμικά όργανα, οργανισμούς, γραφεία και οργανισμούς της Ένωσης και την ελεύθερη κυκλοφορία των δεδομένων αυτών, και την κατάργηση του Κανονισμού (ΕΚ) αριθ. 45/2001 και της Απόφασης αριθ. 1247/2002/ΕΚ.

Η έρευνα έχει λάβει έγκριση από την Επιτροπή Ηθικής και Δεοντολογίας του ΕΛΙΑΜΕΠ με ημερ. 31/05/2024 και την Διεύθυνση Δευτεροβάθμιας Εκπαίδευσης Αθήνας με αρ. πρωτ. 23462.

Έχετε το δικαίωμα να αποσύρετε τη συγκατάθεσή σας οποιαδήποτε στιγμή της επεξεργασίας, στέλνοντάς μας ένα email στην Ειρήνη Σηφάκη στο reboot\_project@eliamep.gr.

Εάν έχετε ερωτήσεις και προβληματισμούς σχετικά με τη έρευνα, τη συμμετοχή σας στις δραστηριότητες, την άσκηση των δικαιωμάτων σας σχετικά με τη συμμετοχή σας, μπορείτε να επικοινωνήσετε με την Ειρήνη Σηφάκη στο reboot\_project@eliamep.gr.